Diari Oficial de la Generalitat Valenciana


Sumari del DOGV 9099, del 03-06-2021 (2021/6127)

RESOLUCIÓ de 27 de maig de 2021, de la Direcció General de Qualitat, Rehabilitació i Eficiència Energètica, per la qual es convoquen per a l'exercici 2021 les ajudes de rehabilitació d'edificis del Programa de foment de la conservació, de la millora de la seguretat d'utilització i de l'accessibilitat en habitatges del Pla estatal d'habitatge 2018-2021.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9099

Data del DOGV
:   03-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/6127


Data del document
:   27-05-2021

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

RESOLUCIÓ de 27 de maig de 2021, de la Direcció General de Qualitat, Rehabilitació i Eficiència Energètica, per la qual es convoquen per a l'exercici 2021 les ajudes de rehabilitació d'edificis del Programa de foment de la conservació, de la millora de la seguretat d'utilització i de l'accessibilitat en habitatges del Pla estatal d'habitatge 2018-2021. [2021/6127]  
  
Mitjançant l'Ordre 7/2018, de 25 de juny, de la Conselleria d'Habitatge, Obres Públiques i Vertebració del Territori, s'aproven les bases reguladores de les ajudes de rehabilitació d'edificis del Programa de foment de la conservació, de la millora de la seguretat d'utilització i de l'accessibilitat en habitatges del Pla estatal d'habitatge 2018-2021 (DOGV 8328, 29.06.2018).  
El Decret 5/2019, de 16 de juny, pel qual es determinen el nombre i la denominació de les conselleries i les seues atribucions, en relació amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, l'article 52, atribueix a la Direcció General de Qualitat, Rehabilitació i Eficiència Energètica, entre altres, les funcions en matèria de conservació i de rehabilitació del parc edificat, competència reiterada en l'article 13 del Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica i recollida amb major concreció en l'article 4 de l'Ordre 2/2020, de 3 de febrer, de desplegament d'aquest.  
En virtut de l'anterior i de conformitat amb el que es disposa en el punt tercer, apartat 8 de la Resolució de 2 d'agost de 2019, del vicepresident segon i conseller d'Habitatge i Arquitectura Bioclimàtica, sobre delegació de l'exercici de competències en determinats òrgans de la Conselleria, per la qual es delega la convocatòria d'ajudes i subvencions recollides en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la direcció general competent en l'àmbit de les seues matèries respectives i amb el programa pressupostari corresponent assignat, resolc:  
  
Primer. Objecte  
Convocar per a l'exercici 2021 les ajudes establides en l'Ordre 7/2018, de 25 de juny, de la Conselleria d'Habitatge, Obres Públiques i Vertebració del Territori, per la qual s'estableixen les bases reguladores de les ajudes de rehabilitació d'edificis del Programa de foment de la conservació, de la millora de la seguretat d'utilització i de l'accessibilitat en habitatges.  
  
Segon. Finançament de les ajudes  
1. El finançament de les ajudes regulades en l'ordre esmentada per a aquesta convocatòria es farà a càrrec de capítol VII mitjançant l'aplicació pressupostària 43.65.82.670.42.9, línia S8287000, Pla estatal d'habitatge 2018-2021, dels pressupostos de la Generalitat per a 2021, o l'equivalent en els exercicis successius 2022, 2023 i 2024, amb l'aportació condicionada de la Generalitat i la del Ministeri de Transports, Mobilitat i Agenda Urbana (abans Ministeri de Foment) d'aquesta línia.  
  
2. La quantia total màxima de les ajudes per concedir en aquesta convocatòria serà inicialment de 93.147.478,00 euros, dels quals 21.958.063,00 euros corresponen a l'aportació del Ministeri de Transports, Mobilitat i Agenda Urbana i 2.954.400,00 euros a l'aportació de la Generalitat Valenciana. Aquest import s'estableix segons la disponibilitat pressupostària de la línia S8287000 i la distribució estimativa entre els programes del Pla estatal 2018-2021, finançats dins de la mateixa línia. L'abonament, tenint en compte la diversitat temporal de les actuacions subvencionables, se subjectarà a una execució pressupostària desenvolupada en anualitats successives amb la dotació econòmica següent:  
  
No obstant això, si es compleixen algun dels supòsits previstos en l'article 58 del Reglament de la Llei 38/2003, de 17 de novembre, general de subvencions, així com el que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la quantia total màxima prevista en el paràgraf anterior es podrà augmentar o disminuir, mitjançant una resolució de la Vicepresidència Segona i Conselleria d'Habitatge i Arquitectura Bioclimàtica. Aquesta resolució es publicarà en el Diari Oficial de la Generalitat Valenciana prèviament a la resolució de concessió de les ajudes.  
3. L'efectivitat de la quantia addicional a la qual es refereix l'apartat 2 queda condicionada a la disponibilitat efectiva del crèdit en un moment anterior a la resolució de la concessió de les subvencions.  
Així mateix, d'acord amb el que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, aquesta convocatòria preveu que augments eventuals sobrevinguts en el crèdit disponible possibiliten que es dicte una resolució complementària de la concessió de la subvenció que incloga aquelles sol·licituds que, encara complint tots els requisits, no hagen sigut beneficiàries per esgotament del crèdit inicialment habilitat.  
  
Tercer. Condicions de la concessió de les ajudes  
1. Les comunitats de propietaris, les agrupacions de comunitats de propietaris, les cooperatives o els propietaris únics d'edificis d'habitatges, així com les administracions públiques i altres entitats de dret públic que siguen propietàries d'immobles per rehabilitar, podran ser beneficiaris i, per tant, sol·licitants de les ajudes.  
També tindran la consideració de beneficiaris, o perceptors de les ajudes, les empreses constructores, arrendatàries o concessionàries dels edificis, que acrediten mitjançant un contracte vigent amb la propietat, la facultat expressa per a escometre les obres de rehabilitació objecte del programa.  
2. El procediment de concessió d'aquestes subvencions serà el de concurrència competitiva.  
3. Les obres podran estar iniciades abans de la sol·licitud de les ajudes, sempre que no estiguen iniciades abans de la presentació telemàtica de l'IEEV.CV preceptiu, ni podran estar finalitzades en el moment de la sol·licitud. S'entendrà per data de terminació d'obres la que conste en el certificat de final d'obra o la d'expedició de l'última factura de les obres en el cas que no siga necessari aportar el projecte.  
  
4. Les obres hauran d'haver-se iniciat amb posterioritat a l'1 de gener de 2020.  
  
Quart. Termini i forma de presentació de sol·licituds  
1. El termini per a la presentació de la sol·licitud d'ajuda s'iniciarà a partir de l'endemà de la publicació d'aquesta resolució de convocatòria en el Diari Oficial de la Generalitat Valenciana i finalitzarà el dia 22 de juliol de 2021, inclusivament.  
L'incompliment del termini de sol·licitud determinarà automàticament l'exclusió de la convocatòria.  
2. La presentació i el procediment de tramitació serà telemàtic i s'ha de fer segons s'estableix en la base dotzena de l'Ordre 7/2018, de 25 de juny, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de les ajudes de rehabilitació d'edificis del Programa de foment de la conservació, de la millora de la seguretat d'utilització i de l'accessibilitat en habitatges del Pla estatal d'habitatge 2018-2021, sense perjudici del que disposa la legislació reguladora del procediment administratiu comú de les administracions públiques.  
Les sol·licituds, els escrits i les comunicacions s'han de presentar en el registre electrònic i han d'estar signats electrònicament mitjançant una signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat el conveni oportú.  
3. La presentació telemàtica de la sol·licitud s'ha de realitzar mitjançant el formulari disponible en la seu electrònica de la Generalitat corresponent a aquest tràmit.  
  
Cinqué. Sol·licitud i documentació  
1. A la sol·licitud, en la qual s'ha d'indicar amb caràcter orientatiu la previsió temporal d'execució de les actuacions, s'ha d'adjuntar la documentació que a continuació s'indica:  
a) Formulari normalitzat de sol·licitud d'ajudes on s'han de reflectir, entre altres, les dades següents:  
- Dades del sol·licitant: Comunitat de propietaris, agrupació de comunitats de propietaris, entitat local o empresa pública o persones físiques o jurídiques, amb la indicació dels cognoms i del nom o la raó social, NIF o CIF.  
- Dades del representant (si s'escau): cognoms i nom, NIF, així com l'acreditació de la representació que exerceix, segons la normativa específica d'aplicació.  
- Dades de l'edifici o edificis per rehabilitar: adreça i referència cadastral.  
- Nombre d'habitatges i locals de l'edifici per rehabilitar i nombre d'altures, inclosa la planta baixa.  
- Dades d'ocupació de l'edifici.  
b) Informe municipal d'ocupació dels habitatges de l'edifici o volant d'empadronament (s'entendrà que si una persona està empadronada en un habitatge, aquest és el seu domicili habitual i permanent i per tant l'habitatge està ocupat).  
c) Model normalitzat de domiciliació bancària, emplenat com cal, amb la designació del compte en el qual es realitzarà l'ingrés de les ajudes.  
d) Projecte de l'actuació per realitzar o, si hi manca, memòria justificativa de l'actuació d'acord amb la base sisena.  
e) Certificat de l'acord de la comunitat, o de les comunitats de propietaris, agrupades degudament, pel qual s'aprova l'execució de les obres de rehabilitació objecte de les ajudes i el pressupost d'aquestes, segons el model normalitzat «Certificat sobre l'acord de la comunitat de propietaris». Així mateix, ha de nomenar-se el representant de la comunitat a l'efecte de la tramitació de l'expedient i indicar si els locals participaran o no en les despeses de l'actuació.  
f) Si escau, i només en actuacions d'accessibilitat, l'imprés normalitzat de justificació dels habitatges on residisquen persones amb diversitat funcional, en què s'indique el tipus i el grau de discapacitat, o persones majors de 65 anys. Declaració responsable.  
En cas d'actuacions d'accessibilitat, cada habitatge on residisquen persones amb discapacitat o majors de 65 anys, podran també disposar de l'ajuda complementària amb l'aportació de la declaració responsable, segons l'imprés normalitzat anterior, en el qual s'han d'identificar les persones que compleixen aquesta condició i formen part de la unitat de convivència.  
g) Si escau, formulari normalitzat de justificació d'aquells habitatges en què la unitat de convivència tinga uns ingressos inferiors a 3 vegades l'IPREM. Declaració responsable.  
h) Relació de tots els habitatges i locals de l'edifici amb indicació la quota de participació en les despeses de l'actuació. La suma de totes les quotes ha de donar el 100 per 100.  
2. En aquells supòsits en els quals els sol·licitants, en aplicació del que s'estableix en l'article 28 de la Llei 39/2015, d'1 d'octubre, del procediment administratiu comú de les administracions públiques, manifesten l'oposició al fet que l'Administració recapte electrònicament la documentació necessària per a la tramitació de l'expedient, han d'aportar, a més:  
- NIF o CIF de la part sol·licitant.  
- Certificat d'empadronament en l'habitatge objecte de les ajudes.  
- Certificats de l'Agència Tributària, de la conselleria competent en matèria d'hisenda i de la Tresoreria General de la Seguretat Social, d'estar al corrent en les obligacions i d'ingressos obtinguts.  
- Certificat del grau de diversitat funcional, si escau.  
3. No serà necessari aportar la documentació assenyalada en apartats anteriors quan ja es troben en poder de l'Administració per haver sigut aportada en la convocatòria de l'any 2020, sempre que no s'haja produït cap variació quant al contingut i que la sol·licitud figure en la llista de sol·licituds denegades per esgotament pressupostari. En la sol·licitud s'ha d'indicar el número d'expedient en el qual van ser aportats aquests documents.  
  
Sisé. Criteris de valoració de les sol·licituds  
Les sol·licituds presentades es baremaran d'acord amb el que es disposa en la base tretzena de l'Ordre 7/2018, de 25 de juny, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de les ajudes de rehabilitació d'edificis del Programa de foment de la conservació, de la millora de la seguretat d'utilització i de l'accessibilitat en habitatges del Pla estatal d'habitatge 2018-2021.  
  
Seté. Termini de resolució i notificació de la resolució d'ajudes  
1. El termini màxim per a resoldre i publicar la resolució de les ajudes serà de sis mesos, comptadors a partir de la publicació d'aquesta resolució de convocatòria. Una vegada transcorregut aquest termini sense que s'haja dictat i publicat una resolució expressa, les persones sol·licitants podran entendre desestimada la seua sol·licitud per silenci administratiu.  
2. La resolució de les ajudes es notificarà mitjançant la publicació en el Diari Oficial de la Generalitat Valenciana.  
Aquesta publicació substituirà la notificació individual de la resolució, conforme al que s'estableix en la legislació del procediment comú de les administracions públiques.  
3. Si s'escau, les objeccions per esmenar i altres tràmits que hagen d'emplenar les persones sol·licitants en el procediment es publicaran en el web oficial de la Vicepresidència Segona i Conselleria d'Habitatge i Arquitectura Bioclimàtica, tot això d'acord amb els terminis i condicions establides en la Llei 39/2015, d'1 d'octubre, del procediment administratiu comú de les administracions públiques.  
  
  
Huité. Recursos contra la resolució de les ajudes  
Contra la resolució de concessió de les ajudes, que posarà fi a la via administrativa, es podrà interposar un recurs potestatiu de reposició, en el termini d'un mes, comptador des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació d'aquesta, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Nové. Protecció de dades de caràcter personal i transparència  
1. La sol·licitud d'inici d'aquest procediment comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'activitats de tractament publicat en la pàgina web de la conselleria competent en matèria d'habitatge i arquitectura bioclimàtica. En concret, la informació bàsica del tractament és la següent:  
Nom del tractament: Subvencions.  
Identitat del responsable del tractament: el responsable del tractament de dades personals és la Vicepresidència Segona i Conselleria d'Habitatge i Arquitectura Bioclimàtica.  
Finalitat del tractament: gestió i seguiment de sol·licituds i atorgament de subvencions per la Conselleria. Procediment administratiu i gestió comptable, fiscal i administrativa.  
Exercici de dret: Pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica de conformitat amb el que s'indica en l'enllaç següent: http://www.gva.es/es/proc19970.  
Reclamacions: sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que el concerneixen infringeix la normativa en matèria de protecció de dades.  
3. Quan la persona sol·licitant o el representant legal aporte dades de caràcter personal de terceres persones en el procediment administratiu, tindrà l'obligació d'informar-les dels aspectes següents:  
  
- La comunicació d'aquestes dades a l'Administració per al tractament d'aquestes en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat. Si aquesta consulta requereix l'autorització per llei de les persones les dades de les quals s'han de consultar, la persona sol·licitant o el representant legal haurà d'haver recaptat aquesta autorització, que estarà disponible a requeriment de l'Administració en qualsevol moment.  
- Del dret oposició que l'assisteix al fet que l'Administració tracte les seues dades i, en aquest cas, haurà de comunicar aquesta oposició a l'Administració als efectes oportuns.  
4. En el cas d'entitats que perceben, durant el període d'un any, ajudes o subvencions de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per un import superior a 10.000 euros, hauran de fer la publicitat adequada d'aquesta, i indicar, almenys, l'entitat pública concedent, l'import rebut i el programa, l'activitat, la inversió o l'actuació subvencionada. La difusió d'aquesta informació s'ha de fer, preferentment, a través de les pàgines web corresponents. En cas que no disposen de pàgina web on fer aquesta publicitat, podran complir aquesta obligació a través del portal que pose a la seua disposició l'òrgan concedent. Per a això, durant el període de justificació de l'ajuda concedida haurà de comunicar-ho a l'entitat concedent perquè li done publicitat en el web corresponent.  
  
5. Els beneficiaris de la subvenció han de donar la publicitat adequada del caràcter públic del finançament de programes, d'activitats, d'inversions o d'actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials i impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
Contra aquesta resolució de convocatòria d'ajudes, que posa fi a la via administrativa, es pot interposar un recurs potestatiu de reposició, en el termini d'un mes, comptador des de l'endemà de la publicació, d'acord amb el que es disposa en la Llei 39/2015, d'1 d'octubre, del procediment administratiu comú de les administracions públiques o bé, directament, un recurs contenciós administratiu en el termini de dos mesos, comptadors des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 27 de maig de 2021.- El vicepresident segon i conseller d'Habitatge i Arquitectura Bioclimàtica, p. d. (R 02.08.2019; DOGV 8609, 08.08.2019), el director general de Qualitat, Rehabilitació i Eficiència Energètica: Alberto Rubio Garrido.